**भारत सरकार**

**रक्षा मंत्रालय**

**रक्षा विभाग**

**राज्य सभा**

**अतारांकित प्रश्‍न संख्‍या 1461**

**24 दिसंबर, 2018 को उत्‍तर के लिए**

**रक्षा क्षेत्र में महिला अभ्यर्थी**

**1461. श्री सुशील कुमार गुप्ता:**

क्‍या रक्षा मंत्री यह बताने की कृपा करेंगे कि :

(क)क्या सरकार ने रक्षा क्षेत्र में शामिल होने के लिए लड़कियों को आकर्षित करने के लिए कोई कार्यक्रम शुरू किया है;

(ख) यदि हां, तो तत्संबंधी ब्यौरा क्या है; और

(ग): विगत तीन वर्षों में कितनी महिला अभ्यर्थी रक्षा बलों में शामिल हुई हैं ?

**उत्तर**

**रक्षा मंत्रालय में राज्य मंत्री (डॉ. सुभाष भामरे)**

(क) से (ग): एक विवरण संलग्न है ।

…2/-

-2-

**रक्षा क्षेत्र में महिला अभ्यर्थी के बारे में राज्य सभा में दिनांक 24.12.2018 को उत्तर दिए जाने के लिए अतारांकित प्रश्न संख्या 1461 के उत्तर में उल्लिखित विवरण**

(क) और (ख): तीनों सेनाओं की विशिष्ट शाखाओं जैसे कि सेना के जज एडवोकेट जनरल (जेएजी) और सेना शिक्षा कोर (एईसी) एवं नौसेना और वायुसेना में उनकी तदनुरूपी शाखाओं, नौसेना में नेवल कंस्ट्रक्टर और वायुसेना की लेखा शाखा में पुरुष एसएससीओ के साथ-साथ स्थायी कमीशन की स्वीकृति के लिए महिला शॉर्ट सर्विस कमीशन अफसरों (एसएससीओ) के विचार को सरकार ने 2011 में अनुमोदित कर दिया था ।

समुद्रवर्ती निरीक्षण(एमआर) संकाय और नौसेना शस्त्रास्त्र निरीक्षणालय(एनएआई) संवर्ग में पायलट के रूप में महिला शॉर्ट सर्विस कमीशन अफसरों को शामिल करने के लिए मार्च, 2016 में स्वीकृति प्रदान कर दी गई है ।

 भारतीय वायुसेना में 1993 से, युद्धक संकाय (स्ट्रीम) को छोड़कर, महिला अफसरों को एसएससीओ के रूप में सभी शाखाओं और संकायों में शामिल किया जाता रहा है । तथापि, भारतीय वायुसेना ने पांच वर्षों के लिए प्रायोगिक आधार पर युद्धक संकाय में महिलाओं को शामिल करने के लिए शॉर्ट सर्विस कमीशन योजना में संशोधन किया है । तीन महिला अफसरों की पहली बैच को 18 जून, 2016 को युद्धक संकाय में कमीशन दिया गया है ।

 इसके अलावा, सेना में महिलाओं की सहभागिता को बढ़ाने के लिए महिला अफसरों के कार्यकाल में वृद्धि और सेना में प्रोन्नति की संभावनाओं को बेहतर करने जैसे कदम उठाए गए हैं।

(ग): महिलाओं को सेना, नौसेना और वायुसेना में केवल अफसर संवर्ग में ही भर्ती किया जाता है । भारतीय सेना में(चिकित्सा, दंत एवं नर्सिंग शाखा को छोड़कर), भारतीय वायुसेना में(चिकित्सा एवं दंत शाखा को छोड़कर) और भारतीय नौसेना में (चिकित्सा एवं दंत सहित) विगत तीन वर्षों के दौरान, सेवावार भर्ती की गई महिला अफसरों की संख्या नीचे दिए अनुसार है:-

|  |  |  |  |
| --- | --- | --- | --- |
| वर्ष | सेना  | नौसेना | वायुसेना |
| 2015 | 72 | 35 | 223 |
| 2016 | 69 | 44 | 108 |
| 2017 | 66 | 42 | 59 |

\*\*\*